אילן הררי

אילן הררי (נולד ב-7 בינואר 1959) הוא מבקר צה"ל לשעבר. שירת גם בין היתר כמפקד עוצבת עמוד האש וקצין החינוך הראשי בדרגת תת-אלוף. כיהן כיו"ר הוועדה הקרואה בלוד בשנים 2007 עד 2011. הררי גדל בשכונת מעוז אביב בתל אביב. בנו של שלום, ניצול השואה וקצין בחטיבת גולני. באוגוסט 1977 התגייס לצה"ל ובחר לשרת בחטיבת גולני. בגולני עבר הררי מסלול הכשרה כלוחם וקורס מ"כים חי"ר. הררי לחם במבצע ליטני ולאחר שהדריך בבית הספר למ"כים יצא לקורס קציני חי"ר. עם סיום הקורס שב הררי לחטיבה ושימש כמפקד מחלקה, מפקד פלוגה, מפקד פלנ"ט גולני וסגן מפקד גדוד 13. אחרי תקופת לימודים במכללה הבין-זרועית לפיקוד ולמטה התמנה לקצין אג"ם של גולני. בשנת 1986 מונה מפקד גדוד 51, ופיקד על גדודו בהדיפת מתקפה של חזבאללה על מוצבי הגדוד סמוך לכפר שמרייה באפריל 1987. בשנים 1988 – 1989 שירת כסגן מפקד עוצבת חירם, חטיבה מרחבית בגזרה המזרחית של גבול הצפון. לאחר ששימש כמפקד בסיס האימונים החטיבתי התמנה ב-1991 למפקד חטיבת אפרים, ולאחר מכן יצא ללימודים במכללה לביטחון לאומי. ב-1993 מונה למפקד עוצבת ברעם, החטיבה המרחבית המערבית בגבול הצפון, וב-1995 לסגן מפקד אוגדת אזור יהודה ושומרון. בשנת 1996 התמנה למפקד חטיבת הנח"ל, במהלך כהונתו ספגה החטיבה את האירוע הקשה בתולדותיה כשעשרות מלוחמיה נהרגו באסון המסוקים. ב-1998 התמנה הררי לראש מטה פיקוד העורף וב-2001 למפקד עוצבת עמוד האש. תפקידו האחרון בצה"ל היה קצין החינוך הראשי, ואותו מילא בין השנים 2004 ל-2007. במהלך שירותו הצבאי נפצע מספר פעמים. במלחמת שלום הגליל ספג קליע שגרם לשיתוק בכף רגלו השמאלית, וכמפקד גדוד 51 נפגע במוצב שומריה בדרום לבנון מרסיס של פצמ"ר שקטע את אגודלו. כסגן מפקד אוגדה, בזמן ההתפנות מטולכרם, היה מעורב בתאונה, מרפקו נשבר ומאז הוא אינו מסוגל ליישר את ידו הימנית. בעקבות הדחתו של ראש עיריית לוד בני רגב מתפקידו, מינה שר הפנים רוני בר-און את הררי לעמוד בראש הוועדה הקרואה לעיר. הררי נכנס לתפקיד במאי 2007, תקופה קצרה בלבד לאחר שהשתחרר מצה"ל. ב-16 ביולי 2009 התפטר הררי מתפקידו. כעבור שבוע חזר בו הררי מהתפטרותו ושימש בתפקיד עד פברואר 2011. מספטמבר 2011 מכהן בהתנדבות כראש שבט הצופים בראש העין. בדצמבר 2011 החל לכהן כמבקר צה"ל. במאי 2019 החל לכהן כמנכ"ל עיריית ראש העין. עם הפגיעה הקשה בחטיבת הנח"ל במלחמת חרבות ברזל התייצב בהתנדבות לפקד על המפקדה הקדמית של החטיבה אל מול הרצועה. עם החלפת ראש העיר של ראש העין, החליט לסיים את תפקידו ולהתרכז בהכנת צוות העורף של החטיבה לסיוע למפקדות העורפיות, למשפחות המפקדים והלוחמים ולטיפול במשפחות הפצועים והחללים. הררי הוא בעל תואר שני במדע המדינה, נשוי ואב לארבעה. מתגורר בראש העין. מדיה וקבצים בנושא אילן הררי בוויקישיתוף טל מויסה, "קצין הוא מוסד" באתר צה"ל, 5 בספטמבר 2008. אילן הררי, באתר חטיבת הנח"ל. אייל לוי, אילן הררי: חייבים להבין שבלוד מתנהלת מלחמה, באתר nrg‏, 8 באוקטובר 2010. עמוס הראל, קצין חינוך ראשי אילן הררי בכנס צה"ל: הפסדנו במלחמה, באתר TheMarker‏, 22 בספטמבר 2006. מערכת אתר צה"ל, מבקר צה“ל ערך ביקורת פתע מטכ“לית נרחבת, באתר צה"ל (דרך ארכיון האינטרנט), 23 באפריל 2013. חנן גרינברג, קצינים במיל': מאסנו בציפייה שייקחו אחריות, באתר ynet, 11 בינואר 2007. אלעד לביא, מבקר צה"ל מתכנן: 100 ביקורי פתע בשנה, באתר צה"ל (דרך ארכיון האינטרנט), 23 במרץ 2012. אור הוכמן, היתרון הירוק, ביטאון ביבשה, גיליון 21, דצמבר 2012. אילן הררי, החתימה על פקודת המבצע הקשה מכל: 30 הלוויות לחיילים, באתר ישראל היום, 5 במאי 2014. איתן רבין, אל תתעסקו בשטויות, תביאו לי מחבלים הרוגים, הארץ, 12 במאי 1995, כפי שהועלה באתר פרש. עמוס הראל, מח"ט הנח"ל היוצא מרוצה מגאוות הלוחמים, הארץ, 10 באפריל 1998, כפי שהועלה באתר פרש. מפרי עטו תא"ל (במיל') אילן הררי, ‏בממשלה הבאה לא צריך למנות שר חינוך, צריך ראש מועצת חינוך | דעה, באתר מעריב אונליין, 24 ביולי 2022. מבקר הפנים של צה"ל החל את עבודתו, "ישראל דיפנס", ‏ 26 בדצמבר 2011 השבוע: העצרת לציון יום הזיכרון לשואה, באתר ערוץ 7, 23 באפריל 2006. אילן הררי, באתר גדס"ר גולני יוסי פלד, איש צבא (כתבה: רונית ורדי), תל אביב: ספרית מעריב, תשנ"ג-1993, עמודים 303-302. אביחי בקר ועמוס הראל, כבר לא חטיפים, הארץ, ‏ 11 באוגוסט 2000, כפי שהועלה באתר "פרש". אייל לוי, אילן הררי: חייבים להבין שבלוד מתנהלת מלחמה, באתר nrg‏, 8 באוקטובר 2010. אלי סניור, ראש הוועדה הקרואה בלוד אילן הררי התפטר מתפקידו, באתר ynet, 16 ביולי 2009 ראש הוועדה הקרואה בלוד חזר בו מהתפטרותו, באתר ynet, 23 ביולי 2009 טל סרוסי, מנכ"ל חדש לעיריית ראש העין: אילן הררי, באתר SchokenGroup, ‏3 באפריל 2019